# Predkladacia správa

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia niektoré zákony (ďalej len „návrh zákona“), ktorý bol pripravený na základe vlastnej iniciatívy v súlade s Programovým vyhlásením vlády Slovenskej republiky na roky 2023 - 2027.

Zámerom návrhu zákona je znovuzavedenie podmienky päťročnej odbornej praxe inšpektora práce na výkon funkcie riaditeľa inšpektorátu práce, pričom cieľom tejto zmeny je práve zdôraznenie atribútu odbornosti týchto vedúcich zamestnancov inšpektorátov práce.

Ďalším cieľom predkladaného návrhu je precizovanie podmienok na výkon funkcie generálneho riaditeľa Národného inšpektorátu práce (ďalej len „NIP“). Po novom sa bude od generálneho riaditeľa NIP vyžadovať vysokoškolské vzdelanie druhého stupňa a súčasne najmenej päťročná prax v riadiacej pozícii.

Zároveň sa predkladaným návrhom zákona precizujú niektoré ustanovenia zákona vychádzajúc z potrieb aplikačnej praxe orgánov inšpekcie práce. Ďalej sa tiež upravujú ustanovenia týkajúce sa protokolu o výsledku inšpekcie práce, a to vo vzťahu k ukončeniu inšpekcie práce a taktiež lehoty, v rámci ktorých je možné začať správne konanie o uložení pokuty za spáchanie správneho deliktu.

Návrhom sa tiež zavádza nový vzor preukazu inšpektora práce.

Návrh zákona nemá byť predmetom vnútrokomunitárneho pripomienkového konania.

Návrh zákona bol od 24. júna 2024 do 15. júla 2024 predmetom medzirezortného pripomienkového konania. Výsledky pripomienkového konania sú uvedené vo vyhodnotení pripomienkového konania.